Reġgħet waslet attività ċinematografika speċjali – it-tieni waħda tax-xorta tagħha għal din is-sena – il-Ġurnata taċ-Ċinema għat-Tfal. Din se ssir nhar is-Sibt 3 ta' Settembru fejn fis-swali ta' Malta u Għawdex se jintwerew 14-il film bi prezzijiet imraħħsin. Il-films għal dakinhar ikopru varjetà ta' ġeneri, minn xogħlijiet animati, kummiedji, avventuri, fantasiji, sa oħrajn għall-familji, produzzjonijiet drammatiċi, kummiedji bl-azzjoni u anke dawk tax-xjenza fittizja. Il-wiri f'din l-okkażjoni jibda mid-9.00am sal-7.00pm. Dawn huma l-films li se jintwerew: SWALLOWS AND AMAZONS (PG) – Minn novella klassika għat-tfal, dwar erba' aħwa li jgħaddu minn avventura gwappa fuq gżira żgħira fil-Lake District. PETE'S DRAGON (PG) – Tifel orfni jitrabba fil-foresta u jsir ħabib ma' dragun. NINE LIVES (PG) –Negozjant ambizzjuz u sinjurun isib ruħu maqbud ġol-ġisem tal-qattus tal-familja. STAR TREK BEYOND (12A) – L-ekiwpaġġ tal-vettura spazjali Starship Enterprise jazzardaw imorru f'parti misterjuża tal-univers meta jirrispondu għal talba għall-għajnuna minn vettura tturufnata. FINDING DORY (U) – Ħuta ħelwa ta' kulur blu fil-vjola b'memorja qasira timbarka fuq vjaġġ biex tfittex il-ġenituri tagħha. THE BFG (PG) – Avventura fantastika dwar ġgant kbir fidil li jieħu tifla orfni f'post maġiku. ICE AGE: COLLISION COURSE (U) – Tliet annimali preistoriċi ħbieb jippruvaw jiskartaw minn attakki ta' meteoriti li jistgħu jeqirdu lid-Dinja. GHOSTBUSTERS (12A) – Kummiedja sfrenata dwar erba' nisa kaċċaturi tal-iħirsa fi New York. THE JUNGLE BOOK (U) – Mowgli hu tifel imrobbi mill-annimali fil-ġungla fl-Indja, RATCHET AND CLANK (U) – Film animat dwar żewġ eroji li flimkien iridu jsalvaw il-galassija. THE LEGEND OF TARZAN (12A) – Wara snin jgħix komdu fl-Ingliterra, Tarzan jerġa' lura fil-ġungla tal-Afrika biex iwaqqaf lil dawk li jridu jisirqu r-riżorsi tal-pajjiż. THE SECRET LIFE OF PETS (PG) – Kummiedja animata fejn żewġt iklieb jgħaddu minn avventura perikoluża fit-triqat ta' New York fejn jgħixu annimali ta' kondotta ħażina. TEENAGE MUTANT NINJA TURTLES: OUT OF THE SHADOWS (12A) – L-erba' fkieren protetturi tal-bnedmin jikkumbattu xjentist miġnun kif ukoll għadu misterjuż perikoluż ħafna. ANGRY BIRDS (U) – Għasfur li jirrabja malajr, wara li jitkeċċa, jerġa' lura biex isalva lil sħabu meta ħnieżer jiġu fuq il-gżira biex jisirqu l-bajd tagħhom. Tajjeb li wieħed jaħseb għall-biljetti kmieni.